VIEDEŇ. Hlavné mesto Rakúska je od štvrtka dejiskom nového kola medzinárodných rokovaní o vojne v Sýrii, ktoré podľa zúčastneného ministra zahraničných vecí USA Johna Kerryho predstavujú zatiaľ najsľubnejšiu príležitosť na dosiahnutie politického riešenia.
Pred piatkovým stretnutím v rozšírenom formáte, ktorému vo štvrtok večer predchádzali konzultácie ministrov USA, Ruska, Saudskej Arábie a Turecka, vyjadril Kerry opatrný optimizmus, informuje rakúska stanica ORF.
Dosiahnutie pokroku podľa neho nebude jednoduché a nie je možné očakávať bezprostredné výsledky.
Zúčastní sa viac ako 10 krajín
Nemecký minister zahraničných vecí Frank-Walter Steinmeier naproti tomu označil za vopred isté, že ide o "celkom dôležitý deň pre Sýriu".
Osobitný vyslanec OSN pre Sýriu Staffan de Mistura zase hovoril o možnom "svetle na konci tunela", pričom ako najdôležitejšiu stránku rokovaní vo viedenskom hoteli Bristol vyzdvihol účasť "všetkých štátov, ktoré majú na terajší konflikt v Sýrii" vplyv.
Do najnovšieho kola rokovaní o Sýrii je zapojená viac ako desiatka krajín - vrátane Saudskej Arábie a Iránu ako podporovateľov dvoch proti sebe stojacich strán konfliktu.
Za významnú je považovaná práve účasť Iráncov, ktorých prizvali vôbec prvýkrát, a to aj napriek výhradám sýrskej opozície.
Bez Sýrčanov
Predbežný zoznam účastníkov piatkového stretnutia, ktorý zverejnila agentúra APA, obsahuje mená 17 ministrov zahraničných vecí alebo ich námestníkov, ako aj zástupcov OSN a EÚ.
Medzi hosťami však nie sú nijakí Sýrčania. Európsku úniu zastupuje vysoká predstaviteľka pre zahraničné veci a bezpečnostnú politiku Federica Mogheriniová.
ORF predpokladá, že najvážnejším sporným bodom rokovaní bude opäť úloha prezidenta Bašára Asada v prechode k mierovému usporiadaniu Sýrie.
Nesporné je, naopak, to, že spoločným nepriateľom všetkých zúčastnených strán je militantná teroristická skupina Islamský štát.